Η θέση του Βερολίνου δεν έχει αλλάξει για το ζήτημα των πολεμικών αποζημιώσεων: έχει ρυθμιστεί οριστικά, νομικά και πολιτικά. Αυτό τόνισε ο Στέφεν Ζάιμπερτ.

Ο κυβερνητικός εκπρόσωπος της Γερμανίας δέχθηκε σχετική ερώτηση από δημοσιογράφο, έπειτα και από το δημοσίευμα της Bild, σύμφωνα με το οποίο η Ελλάδα ετοιμάζεται να εγείρει επίσημα το θέμα των πολεμικών αποζημιώσεων, κατά την επίσκεψη του Φρανκ Βάλτερ Σταϊνμάιερ στην Αθήνα. Μάλιστα, η γερμανική εφημερίδα κάνει λόγο για «λογαριασμό» 376 δισ. ευρώ.

«Εχουμε συζητήσει αυτό το θέμα πραγματικά πολλές φορές. Η θέση μας είναι ότι το ζήτημα γερμανικών επανορθώσεων έχει νομικά και πολιτικά οριστικά ρυθμιστεί. Σε αυτήν την θέση δεν έχει αλλάξει κάτι. Κατά τα άλλα, δεν υπάρχει καμία επίσημη κίνηση της ελληνικής κυβέρνησης», απάντησε ο Ζάιμπερτ.

Ο Γερμανός αξιωματούχος ρωτήθηκε και για το εάν υπάρχει συνεννόηση μεταξύ ελληνικής και πολωνικής κυβέρνησης, για τη διεκδίκηση πολεμικών αποζημιώσεων από το Βερολίνο.

«Ειλικρινά, δεν έχω καμία πληροφορία για αυτό. Θα αποτελούσε και έκπληξη εάν είχα πληροφορίες για πιθανές συνεννοήσεις μεταξύ Πολωνίας και Ελλάδας. Δεν τις έχω», απάντησε, σύμφωνα με το ΑΠΕ.